เซ็นทรัลนิวไฮรายได้3พันล.ทั้งปี1.1หมื่นล.
CENTEL สร้างสถิติสูงสุดใหม่ 3 เดือน ฟาดกำไร 400 ล้าน พุ่งเกือบ 100% รายได้เกือบ 3,000 ล้าน
17 พ.ค. 2554

CENTEL สร้างสถิติสูงสุดใหม่ 3 เดือน ฟาดกำไร 400 ล้าน พุ่งเกือบ 100% รายได้เกือบ 3,000 ล้าน
บริษัท โรงแรมเซ็นทรัลพลาซา (CENTEL) เปิดเผยผลประกอบการงวดไตรมาสแรกปีนี้ กำไรสุทธิ 400.94 ล้านบาท คิดเป็นกำไรหุ้นละ 0.30 บาท โตถึง 95.99% เทียบกับช่วงเดียวกันปีก่อนกำไรสุทธิ 204.57 ล้านบาท หรือ 0.15 บาทต่อหุ้น 
กำไรที่เพิ่มขึ้นมาจากการฟื้นตัวของธุรกิจการท่องเที่ยวตั้งแต่ไตรมาส 4 ปี 2553 ต่อเนื่องถึงไตรมาสแรกปีนี้ ที่มีจำนวนนักท่องเที่ยวเพิ่มขึ้น 15% และการเติบโตของธุรกิจอาหาร ตามภาวะเศรษฐกิจของประเทศไทย ทำให้ CENTEL สร้างสถิติใหม่สำหรับรายได้ทั้งหมด 2,999.1 ล้านบาท เติบโต 18.8% เทียบกับช่วงเดียวกันของปีก่อน มาจากรายได้ธุรกิจโรงแรมเติบโต 14.4% เป็น 1,520 ล้านบาท และธุรกิจอาหาร 23.6% เป็น 1,479.1 ล้านบาท 
“จากความสำเร็จในไตรมาสแรก และแนวโน้มการเติบโตของธุรกิจโรงแรมและอาหารอย่างต่อเนื่อง บริษัทคาดว่าจะสามารถบรรลุเป้าหมายทางด้านรายได้ 1.1 หมื่นล้านบาท และผลประกอบการตามที่ตั้งไว้สำหรับปีนี้”
ในช่วง 3 เดือนแรกปีนี้ ธุรกิจโรงแรมมีอัตราการเข้าพักเฉลี่ย 70.6% เทียบกับระยะเดียวกันปีก่อนอยู่ที่ 71.7% ค่าห้องพักเฉลี่ยอยู่ที่ 4,469 บาท เพิ่มขึ้น 10% เนื่องจากการเปิดดำเนินการของโรงแรมเซ็นทารา แกรนด์ บีช รีสอร์ท ภูเก็ต ซึ่งเป็นโรงแรมระดับไฮเอนด์
สำหรับธุรกิจอาหารที่ดีขึ้นเนื่องจากการขยายสาขา และการทำการส่งเสริมการขายอย่างต่อเนื่อง โดยมีอัตราการเติบโตจากสาขาเดิม 17.8% และอัตราการเติบโตของยอดขายรวมทุกสาขา 23.3%